Α.Ο. Κερκυραϊκός

Ο Αθλητικός Όμιλος Κερκυραϊκός είναι ελληνικό ποδοσφαιρικό σωματείο το οποίο εδρεύει στην Κέρκυρα και ιδρύθηκε το 1965. Στο λογότυπο του απεικονίζεται η Απήδαλος Ναυς, ένα αρχαίο ιστιοφόρο πλοίο, σύμβολο της ναυτικής δεξιοτεχνίας των Φαιάκων. Τα χρώματα του είναι το μπλε και το κόκκινο. Επίσημη αγωνιστική έδρα του αποτελεί το Αθλητικό Κέντρο της Ε.Π.Σ. Κέρκυρας «Κανόνι». Αποτελεί τη συνέχεια παλαιότερων σωματείων τα οποία υπήρχαν στο νησί της Κέρκυρας από την περίοδο του μεσοπολέμου και συγχωνεύτηκαν το 1965.

 Ιστορία 
 Προγενέστερα σωματεία (1923–1965) 
Ο Άρης Κέρκυρας ιδρύθηκε μεν το 1924 ως καθαρά ποδοσφαιρικό σωματείο αλλά προήλθε από ποδοσφαιριστές που αποχώρησαν από τον Κερκυραϊκό Γ.Σ., το παλιότερο αθλητικό σωματείο του νησιού της Κέρκυρας. Οι οπαδοί του Άρη Κέρκυρας προέρχονταν κυρίως από τον φιλελεύθερο πολιτικό χώρο και ήταν εισοδηματίες. Ο Ελλήσποντος Κέρκυρας είχε ιδρυθεί μια χρονιά νωρίτερα, το 1923, από πρόσφυγες Ποντίους που εγκαταστάθηκαν στο νησί ως ανταλλάξιμοι. Ο Αστέρας Κέρκυρας, με έτος ίδρυσης το 1926, προήλθε από τα λαϊκά στρώματα, Κερκυραίους χαμηλών εισοδημάτων και πρόσφυγες. Ο Α.Π.Σ. Όλυμπος Γαρίτσας ιδρύθηκε το 1934 στην ομώνυμη συνοικία. Μεταγενέστερα είναι πιο γνωστός ως «Όλυμπος Κέρκυρας». Τα 4 αυτά σωματεία αγωνίζονταν στο τοπικό πρωτάθλημα και μεταξύ τους υπήρχαν έντονες πολιτικές και κατ' επέκταση αθλητικές κόντρες.

 Α.Ο. Κερκυραϊκός (1965–1969) 
Το 1965, με τη δημιουργία της Ερασιτεχνικής Β΄ Εθνικής Κατηγορίας, όπως αποκλήθηκε, δηλαδή της Γ΄ Εθνικής Κατηγορίας, μπήκε η ιδέα της συγχώνευσης του πρωταθλητή Άρη Κέρκυρας με τις υπόλοιπες ώστε το νησί να εκπροσωπηθεί αξιοπρεπώς. Ο Όλυμπος Γαρίτσας διαφώνησε αλλά οι 3 υπόλοιποι σύλλογοι (Άρης, Ελλήσποντος και Αστέρας) προχώρησαν στη δημιουργία του Αθλητικού Ομίλου Κερκυραϊκού. Ο Α.Ο. Κερκυραϊκός πήρε μέρος στη νεοσύστατη Γ΄ Εθνική Κατηγορία. Τη σεζόν 1965–1966 τερμάτισε 7ος στον Β΄ όμιλο που συμμετείχε. Τη σεζόν 1966–1967, έχασε σε αγώνα μπαράζ από την Αναγέννηση Άρτας την πρόκριση στην τελική φάση για την άνοδο στη Β΄ Εθνική Κατηγορία. Τελικά το πρωτάθλημα καταργήθηκε και όλες οι ομάδες επέστρεψαν στα τοπικά πρωταθλήματα.

 Α.Ο. Κέρκυρα (1969–Σήμερα) 

Τη σεζόν 1969–1970, προκειμένου ο σύλλογος να συμμετάσχει στη Β΄ Εθνική Κατηγορία, ζητήθηκε από τον Όλυμπο Γαρίτσας να παραχωρήσει τους πιο καλούς του παίκτες στον Α.Ο. Κερκυραϊκό. Αρχικά αρνήθηκε, αλλά τελικά υποχώρησε κάτω από πιέσεις βάζοντας ως όρο ο Α.Ο. Κερκυραϊκός να μετονομαστεί. Έτσι το 1969 ο Α.Ο. Κερκυραϊκός μετονομάστηκε σε Α.Ο. Κέρκυρα.

 Α.Ο. Κερκυραϊκός (2025–Σήμερα) 
Το Φεβρουάριο του 2025 έγινε η επανασύσταση του Α.Ο. Κερκυραϊκού με την υπ΄ αριθμόν 6/2025 διάταξη του Μονομελούς Πρωτοδικείου Κερκύρας και ως μέλη προσωρινής διοίκησης ορίστηκαν οι: Βασίλειος Αργυρός ως πρόεδρος, Αντώνιος Αλεξάκης ως αντιπρόεδρος και ο Κωνσταντίνος Κολάγγης ως ταμίας.

 Λογότυπο – Χρώματα 
Στο λογότυπο του απεικονίζεται η Απήδαλος Ναυς, ένα αρχαίο ιστιοφόρο πλοίο, σύμβολο της ναυτικής δεξιοτεχνίας των Φαιάκων. Τα χρώματα του είναι το μπλε και το κόκκινο.

 Παραπομπές 

Κατηγορία:Αθλητικοί σύλλογοι Κέρκυρας
Κατηγορία:Ιδρύσεις αθλητικών συλλόγων το 1965
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1965